Bernadya

**Bernadya Ribka Jayakusuma**, atawa nama bekènnya **Bernadya** (lair 16 Maret 2024), ya’entu penyanyi én penulis gending deri Indonesia. Dia mulai maén musik di 2016 pas ngikut jadi peserta *[[The Voice Kids Indonesia]]* usum pertama gabung ama tim Tulus. Pada 2018, bareng mpo’nya, dia ngebentuk grup musik duo Celine & Nadya. Bernadya baru mulai berkarir sebagai penyanyi dewekan di bawa pèneng pabrik rekeman *Juni Records* di 2022 dan ngeluarin *single solo* debutnya berjudul “Apa Mungkin” nyang jadi bekén di pelampang sosial én ngebikin dia masuk nominasi Pendatang Baru Terbaik-Terbaik dalam Anugerah Musik Indonesia 2023.

Bernadya entu penyanyi wadon dengen lagu paling banyak di tangga lagu *[[Indonesia Songs]]* nyang disusun ama *[[Billboard]]* dalam sepekan secara besamaan ya’entu sebanyak 7 lagu pekan 24 Agustus 2024. Di pelampang Spotify, dia mecahin dua rekor pada hari nyang sama sebage’ artis nyang paling banyak didengerin dalam seari di Indonesia ama albumnya *Sialnya, Hidup Harus Tetap Berjalan* jadi album nyang paling banyak didengerin dalam seari di Indonesia.

## Keartisan

### Nulis gending én pengaruh
Bernadya nulis dewek gending-gending nyang dia terbitin bahna dia lebih puas kalu nyanyiin gending nyang ditulis dewek. Kalu ngebikin gending dia ngaku keinspirasi ama Taylor Swift, Niki, Tulus, en Raisa. Dia bilang kagum ama cara Tulus nulis dia punya lirik. Gendingnya Raisa pun dah jadi demenannya deri kecil.

Dia belajar nulis deri SMP. Mulanya dari dia gagal pas ngikut kompetisi nyanyi di tipi. Bernadya mutusin buat jajal les vokal ama instrumen piano biar nambahin kelihaiannya maen musik. Namun, ia akirnya kaga’ begitu demen belajar piano sampe akhirnya milih jajal gitar. Sejak deri itu, Bernadya belajar nulis gending sendewek nyang keinspirasi dari macem-macem ruju’an gending. 

Bernadya beken gegara gending-gendingnya nyang bertema romansa melankolis atawa patah ati. Dia juga lebih seneng ngebawain gending nyang sedih. Bernadya ngaku kalu nulis gending kaga’ pake pormula kusus. Kata dia, semua gending nyang dia bikin asalnya dari pengalaman pribadi ama ada nyang keinspirasi dari orang laen. Dia juga nonton pelem buat ngasih ide cerita. Lirik gending nyang ditulisnya juga sering pake bahasa nyang sederhana, kayak bahasa seari-ari biar gending-gendingnya dimengerti ama Gen Z. Untuk nambahin ragem kata di gendingnya, dia juga banyak baca buku. Dia bilang kalu buku karya Marchella FP en Rintik Sedu jadi dua buku nyang banyak mengaruhin dia pas nulis gending. Bernadya bilang kalu dia nekenin pentingnya ketenangan batin pas nulis gending.

### Penampilan
Bernadya kalu mentas di panggung sering make baju item. Dia bilang, eni awalnya dari konsep gendingnya “Kata Mereka Ini Berlebihan” nyang lirik “*baju hitamku tak pernah kusentuh lagi sejak hari itu, kau bilang warna gelap membosankan*”. Buat dia, baju item entu gambaran perlawanan kalu dia kaga’ mikirin apa kata orang laen soal penampilannya. Eni juga jadi penegesan kalu dirinya udah dame ama masa lalunya dengen make baju entu.

## Keidupan peribadi
Sesudah lulus SMA di Surabaya én gabung ama label, Bernadya pindah ke Jakarta én ngelanjutin pendidikan perguruan tinggi di Universitas Multimedia Nusantara program studi Film deri taun 2022, tapi nonaktif pada 2023. Dia mutusin buat ngelanjut kuliah di Universitas Bina Nusantara Program Studi Manajemen maké metode pendidikan jarak jauh.

## Ruju’an